
Olyan mintha. A vizuális metafora a társadalmi célú reklámban

Napjaink reklámkultúrájában megfigyelhető jelenség egyfajta kreativitás verseny. Minél jobban megragadja az emberek figyelmét valamilyen rendhagyó módon, annál sikeresebb. Különösen érzékeny terület a társadalmi célú kommunikáció, ahol a középpontban olyan ügy áll, amely mindannyiunk érdekem és ijesztő, meghökkentő módon a szemünk elé tárja azokat a problémákat, amelyek jelenlegi világunkban tombolnak. Ez a meghökkentő, ijesztő mód az a tendencia, amely felkeltette érdeklődésem.
Dolgozatomban a reklámképeken megjelenő retorikai alakzatok elemzésének egyik módszerét mutatom be, társadalmi célú hirdetésekre specifikálva. A vizuális kommunikáció, vizuális retorika irányától indulva vezetem végig az elméleti keretet a képi metafora vizsgálatához. A reklám definíciójától indulva jutok a társadalmi célú kommunikációhoz, azon belül pedig a társadalmi célú hirdetés fogalmához, majd társadalmi célú reklámképeken bemutatom Barbara J. Phillips és Edward F. McQuarrie vizuális alakzat tipológiájának gyakorlati működését. Végeredményben összegzem, hogyan operálnak a társadalmi célú hirdetések a vizuális metaforával, milyen különbségek ragadhatók meg a kereskedelmi reklámok metafora használatával. Az elemzés nem kereskedelmi reklámképeken történt, amely azért fontos, mert nem a terméket állították középpontba, hanem valamilyen problémát, amely nehezen azonosítható, vagy hasonlítható bármely más problémával, mivel nem versenyeztetjük a céltartományt, ahogy az a kereskedelmi reklám esetében történik.
A profitorientált és a nonprofit szférából választva a United Colors of Benetton sokk-reklámként elhíresült kampányképeinek strukturális elemzéséhez használtam tipológiájukat, valamint a World Wild Fund for Nature (WWF) design- és reklámblogok által népszerűnek és elgondolkodtatónak minősített kampányképeinek egy részén elemeztem a természetvédelem szolgálatába állított, a tipológia által kínált strukturális képi lehetőségeket. További kutatási, vizsgálati irányokat javasoltam szorgalmazva a befogadói oldal bevonását és egy integrált strukturális, funkcionális rendszertan létrehozását a reklámképek elemzéséhez.




